**ΚΑΤΕΠΕΙΓΟΝ**

 **Αθήνα: 1.9.2014**

 **Αρ. Πρωτ.: 3064**

**Πληροφορίες:** Ελ. Μπαρμπαλιά

**Ανοιχτή Επιστολή Ε.Σ.Α.μεΑ. προς την Ολομέλεια του Γ΄ Θερινού Τμήματος της Βουλής**

**ΘΕΜΑ: Η Ε.Σ.Α.μεΑ. καλεί τους Βουλευτές να καταψηφίσουν το άρθρο 8 του ν/σ**

**«Ίδρυση και Οργάνωση του Συμβουλίου Εθνικής Πολιτικής για την Παιδεία και άλλες διατάξεις» - Ανοίξτε τη Γενική Εκπαίδευση στους εκπαιδευτικούς με αναπηρία χωρίς εμπόδια και αποκλεισμούς!**

***Κύριες/ Κύριοι Βουλευτές,***

Στην Ολομέλεια της Βουλής την Τετάρτη 3 Σεπτεμβρίου 2014 συζητείται το νομοσχέδιο «Ίδρυση και Οργάνωση του Συμβουλίου Εθνικής Πολιτικής για την Παιδεία και άλλες διατάξεις». Στο εν λόγω νομοσχέδιο, όπως αυτό έγινε δεκτό κατά πλειοψηφία από τα μέλη της Διαρκούς Επιτροπής Μορφωτικών Υποθέσεων, μετά από τις προτεινόμενες νομοτεχνικές βελτιώσεις που εισηγήθηκε ο παριστάμενος Υπουργός Παιδείας κ. Αν. Λοβέρδος, συμπεριλήφθηκε και το άρθρο 8, που αφορά στην πρόσληψη αναπληρωτών εκπαιδευτικών ατόμων με αναπηρία στη Γενική Εκπαίδευση για το έτος 2014-2015.

Η θέσπιση διάταξης για το άνοιγμα της Γενικής Εκπαίδευσης στους εκπαιδευτικούς με αναπηρία αποτελεί πάγιο και διαχρονικό αίτημα του αναπηρικού κινήματος. Δυστυχώς όμως το άρθρο 8 όπως προτάθηκε από τον Υπουργό Παιδείας, δεν έχει ουδεμία σχέση με τη διάταξη που η Ε.Σ.Α.μεΑ. είχε συζητήσει και είχε γίνει αποδεκτή από την προηγούμενη πολιτική ηγεσία του Υπουργείου Παιδείας και συγκεκριμένα τον Υπουργό κ. Κ. Αρβανιτόπουλο και τον Υφυπουργό κ. Σ. Κεδίκογλου και από τον νυν Υφυπουργό της παρούσας πολιτικής ηγεσίας του Υπουργείου κ. Αλ. Δερμεντζόπουλο.

Προς κατανόηση του εμπαιγμού που έχει υποστεί η Ε.Σ.Α.μεΑ.. και οι εκπαιδευτικοί με αναπηρία, συνοπτικά σας αναφέρουμε ότι κατά τη διαβούλευση του νέου νομοσχεδίου για την ειδική εκπαίδευση των ατόμων με αναπηρία και ατόμων με ειδικές εκπαιδευτικές ανάγκες (για το οποίο η Ε.Σ.Α.μεΑ.. είχε διατυπώσει τις απόψεις της και στην Διαρκή Επιτροπή Μορφωτικών Υποθέσεων) είχε γίνει ευρεία συζήτηση με τις αρμόδιες υπηρεσίες και την πολιτική ηγεσία του Υπουργείου Παιδείας σε ποσοστό 10% (το ποσοστό 10% ήταν συμφωνημένο) και χωρίς να περιορίζεται η διάρκεια ισχύος της σε ένα μόνο σχολικό έτος, όπως συμβαίνει με το άρθρο 8 του παρόντος νομοσχεδίου.

Η διάταξη όμως του άρθρου 8 εκτός του ότι μειώνει το ποσοστό πρόσληψης κατά προτεραιότητα από 10% σε 5% (!) παρουσιάζει και άλλη μία αντίφαση, αφού στο πρώτο εδάφιο καθορίζεται ότι «Για το Σχολικό έτος 2014-2015 μπορούν να προσλαμβάνονται ως αναπληρωτές εκπαιδευτικοί στη Γενική Εκπαίδευση σε ποσοστό 5% κατά προτεραιότητα σε κλάδο και ειδικότητα……» και στο τελευταίο εδάφιο καθορίζεται ότι η παρούσα παράγραφος ισχύει από 1.5.2015.» Με λίγα λόγια, η πρόσληψη των εκπαιδευτικών με αναπηρία στη Γενική Εκπαίδευση θα ξεκινήσει στο χρόνο ολοκλήρωσης του σχολικού έτους 2014-2015!!! Δηλαδή ακυρώνεται απολύτως!

Σε όσα προαναφέραμε θα πρέπει να προσθέσουμε και το γεγονός της κατάργησης του Πίνακα Α΄ με τον οποίο απορροφούνταν οι εκπαιδευτικοί με αναπηρία σε σχολικές μονάδες της Ειδικής Εκπαίδευσης, σε συνδυασμό με το καθεστώς πρόσληψης αναπληρωτών εκπαιδευτικών ατόμων με αναπηρία, όπως διαμορφώθηκε την τρέχουσα περίοδο με την τελευταία εγκύκλιο που εξέδωσε η Διεύθυνση Ειδικής Αγωγής του Υπουργείου Παιδείας για το θέμα αυτό.

Το βέβαιο είναι ότι το άρθρο 8 όπως έχει κατατεθεί στο νομοσχέδιο που καλείστε να συζητήσετε, σε συνδυασμό με την κατάργηση του Πίνακα Α΄ και το υφιστάμενο καθεστώς πρόσληψης εκπαιδευτικών με αναπηρία στην ειδική εκπαίδευση, οδηγεί την πλειοψηφία των εκπαιδευτικών με αναπηρία στην ανεργία και στον κοινωνικό αποκλεισμό. Στην ουσία διαμορφώνεται ένα ιδιότυπο καθεστώς διωγμού των εκπαιδευτικών με αναπηρία από την εκπαίδευση.

**Η Ε.Σ.Α.μεΑ.. σας καλεί να λάβετε υπόψη σας την προαναφερθείσα κατάσταση να εξετάσετε ενδελεχώς τις αντιφάσεις της διάταξης του άρθρου 8 και να το καταψηφίσετε, ζητώντας την αντικατάστασή του με την ακόλουθη προτεινόμενη διάταξη:**

**Προτεινόμενη διάταξη:**

**Άρθρο 8** «Από την έναρξη ισχύος του παρόντος νόμου, προσλαμβάνονται ως αναπληρωτές εκπαιδευτικοί στην γενική εκπαίδευση άτομα με αναπηρία 67% και άνω, ύστερα από σχετική πιστοποίηση του ΚΕΠΑ, ΑΣΥΕ, ΑΝΥΕ , ΑΑΥΕ και Υγειονομικών Επιτροπών που λειτουργούσαν προ ιδρύσεως ΚΕΠΑ, εφόσον είναι σε ισχύ, και εφόσον αυτή, σε κανένα ποσοστό δεν οφείλεται σε παθήσεις ψυχικών διαταραχών, κατά προτεραιότητα σε κάθε κλάδο και ειδικότητα σε ποσοστό 10%. Η παρούσα διάταξη εφαρμόζεται από το τρέχον σχολικό έτος και για κάθε σχολικό έτος από εδώ και στο εξής.»

***Κυρίες/ Κύριοι Βουλευτές,***

Το νέο νομοθετικό πλαίσιο θα πρέπει να εμφορείται από τα θεμελιώδη δικαιώματα των ατόμων με αναπηρία, όπως αυτά καθορίζονται με την Διεθνή Σύμβαση για τα δικαιώματα των ατόμων με αναπηρία, η οποία κυρώθηκε με την ψήφιση του ν. 4074/2012 από τα μέλη του Ελληνικού Κοινοβουλίου. Αυτή η Σύμβαση δεν μπορεί και δεν πρέπει να καταστεί κενή περιεχομένου!

Μέσω αυτής της επιστολής καλούμε τον ίδιο τον Υπουργό Παιδείας κ. Αν. Λοβέρδο και τον αρμόδιο Υφυπουργό Παιδείας κ. Αλ. Δερμεντζόπουλο να πάρουν σαφή θέση ενθυμούμενοι τα συμφωνηθέντα κατά τη διαβούλευση του νομοσχεδίου για την Ειδική Εκπαίδευση και του άρθρου 32 με το οποίο καθορίζονταν η πρόσληψη αναπληρωτών εκπαιδευτικών με αναπηρία σε ποσοστό 10% κατά προτεραιότητα σε κλάδο και ειδικότητα από εδώ και στο εξής, και όχι μόνο για το τρέχον σχολικό έτος.

Η Ε.Σ.Α.μεΑ. και οι φορείς μέλη της διεκδικούν αυτό που η Πολιτεία θα έπρεπε ήδη να είχε προβλέψει και δεν προέβλεψε. Γι’ αυτό, την Τρίτη 2 Σεπτεμβρίου 2014 ώρα 11 η Ε.Σ.Α.μεΑ.. καλεί τα άτομα με αναπηρία, τους εκπαιδευτικούς με αναπηρία το χώρο των εκπαιδευτικών εν γένει, κάθε ευαισθητοποιημένο πολίτη σε συγκέντρωση διαμαρτυρίας έξω από το Υπουργείο Παιδείας με κύριο θέμα το άνοιγμα των σχολείων Ειδικής Εκπαίδευσης την ίδια ώρα και μέρα με όλα τα σχολεία με επαρκή εκπαιδευτικό και βοηθητικό προσωπικό και την απορρόφηση του συνόλου των εκπαιδευτικών με αναπηρία σε όλες τις μορφές της εκπαίδευσης Γενικής και Ειδικής, χωρίς εμπόδια και αποκλεισμούς.

Η Ε.Σ.Α.μεΑ.. ζητάει και αναμένει από το σύνολο του πολιτικού κόσμου της χώρας την έμπρακτη στήριξη των δίκαιων αιτημάτων της.

Εν αναμονή των ενεργειών σας.

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**

**Πίνακας Αποδεκτών**

**-** Γραφείο Πρωθυπουργού, κ. Αντ. Σαμαρά

- Γραφείο Αντιπροέδρου της κυβέρνησης, κ. Βενιζέλου

-κ. Αν. Λοβέρδο, Υπουργό Παιδείας και Θρησκευμάτων

- κ. Αλ. Δερμεντζόπουλο, Υφυπουργό Παιδείας και Θρησκευμάτων

- κ. Κυριαζή Θανάση, Γενικό Γραμματέα Υπουργείου Παιδείας

- κ. Κ. Λολίτσα, Προϊστάμενο Διεύθυνσης Ειδικής Αγωγής

- ΟΛΜΕ

- ΔΟΕ

- Π.Ε.Σ.Ε.Α

- ΠΟΣΕΕΠΕΑ

- ΣΑΤΕΑ

-Σύλλογος αδιόριστων εκπαιδευτικών με σοβαρή και μόνιμη αναπηρία

- Φορείς - Μέλη Ε.Σ.Α.μεΑ.